id en en en en id en en fr ms ca id en en en id en en fr ms ca id id en id id la id id ms id id id ms id id id id id id id id id it de en en nl en en en ms ms en id en id en ms fr en id id en ceb en id en nl en hbs_lat id en en en en fa en en en en en en es en en ms en fr en en en en en id en en
Menjelang Aidiladha Tanpa Emak – Saifulislam.Com
Thursday , September 1 2022
Selepas sarapan, makan tengah hari dan makan malam, topik yang berulang kali timbul antara saya dan abang-abang adalah tentang masakan arwah emak. Apa yang kami teringat, kenang, teringin, sebab emak sudah lebih 10 tahun tidak memasak. Macam-macam cerita keluar. Sesekali bergenang air mata.
Abang saya belikan jeruk maman, katanya khas untuk saya, kerana ia adalah makanan tradisional kami. Opah dahulu selalu buat jeruk maman bersama cili padi dan segenggam nasi.
Antara yang abang saya ingat adalah emak menggoreng ‘susu lembu’ dengan kunyit yang rasanya sangat sedap. ‘Susu lembu’ itu ialah bahagian buah dada lembu betina. Sebab saya selalu ikut emak ke pasar, saya masih ingat rupanya bagaimana sebelum dimasak. Tetapi kami tidak pernah jumpa resepi ini di mana-mana, dan ia adalah masakan eksotik emak yang paling ‘rare’. Saya tidak pasti adakah kami berpeluang merasanya lagi.
Di dalam bahasa Inggeris, bahagian ini dikenali sebagai ‘cow udder’
Rupanya selepas digoreng atau dibakar
Satu lagi hidangan emak adalah gulai pindang daging urat. Antara masakan emak yang kurang ditemui di tempat lain. Saya sempat belajar dan sekali sekala memasaknya, walaupun tak serupa. Kerisik, belacan, butir lada hitam… antara bahan wajib yang perlu diguna. Setiap kali saya memasak hidangan ini, saya selalu tersilap memasukkan belacan lebih daripada yang sepatutnya. ‘Over power sup itu jadinya.
Teringat juga kepada sambal tumis sotong kembang. Walaupun ia masakan yang biasa, tetapi memang versi emak lain macam sikit. Saya rasa kuncinya ialah saiz sotong itu dipotong dan api perlahan yang emak pakai apabila sotong dimasukkan ke kuah. Sotong pun tidak hanyir sebab emak sabar membersihkan sotong itu.
Mungkin hidangan yang paling kami semua kenang adalah rendang pedas ayam emak. Cara emak masak rendang sangat ringkas, tetapi sedap rasanya. Orang lain yang mencuba pun biasanya suka. Resepi yang sama juga, emak masak rendang daging dan rendang kerang. Saya tidak belajar tapi saya tengok emak masak. Moga apa yang saya ingat dan praktis adalah dekat dengan cara emak masak.
Emak ada satu tabiat yang selalu menggeramkan abah. Apabila emak belajar resepi baru dan resepinya menjadi mendapat pujian anak-anak, emak akan masak hidangan tersebut berulang kali. Teringat masa emak belajar masak tomyam pada akhir 1980an dahulu. Bagi emak, susah nak masak tomyam sebab cendawan butang tin itu susah hendak ditemui pada masa tersebut. Kena keluar dari kampung dan pergi ke Pasar Besar Ipoh. Apabila emak selalu ulang masak, abah akan mengeluh dalam senyuman, “tomyam lagi! Udah-udah le tu!” Selain tomyam, antara resepi baru yang emak suka ulang masak, ialah sambal tumis telur puyuh dengan taufu basah.
Satu hidangan yang emak tidak berjaya belajar daripada Opah (emaknya), ialah sup kepala ikan merah. Kami semua teringat-ingat kesedapan sup kepala ikan opah dan mungkin kali terakhir memakannya 30 tahun yang lalu. Saya pernah makan sup kepala ikan merah yang rasanya mirip sup kepala ikan opah adalah semasa di Padang, Indonesia. Mungkin resepi itu dari sana, sebab opah berasal dari Tebing Tinggi, Sumatera.
Asam pedas kepala ikan salmon
Hari ini, di Finland, saya kembali ke rutin memasak. Semasa ke kedai membeli susu tadi, saya ternampak kepala ikan salmon dengan harga yang amat baik iaitu EUR2 sekilo. Saya masak asam pedas. Asam jawa telah saya gantikan dengan asam gelugur (asam keping) yang saya rendam dengan air panas dan kemudian saya blend. Bukan apa, banyak pula stok asam keping saya terutamanya apabila dapat sebungkus asam keping home made pemberian sepupu di Padang Asam, Kuala Kangsar.
Semasa emak masih ada, emak selalunya kalau masak asam pedas, emak akan masak asam pedas ikan tenggiri atau ikan kembung. Tetapi bahagian favourite saya ialah bunga kantannya.
Beberapa bulan sebelum emak pergi, kakak ipar saya bertanyakan resepi. Dalam dementia emak, ingat pula emak kepada resepi itu. Habis diterangkan selangkah demi selangkah. Sempatlah kakak ipar saya mencubanya.
Insya-Allah saya akan terus masak apa-apa yang saya ingat daripada resepi emak, untuk keluarga saya, dan abang-abang yang pasti rindukan emak. Kami adik beradik semua lelaki. Mana-mana yang saya sempat tiru semasa meneman emak di dapur, itulah legasi emak untuk kami seterusnya.
Esok, hariraya pertama kami tanpa emak. Walaupun sudah tua, berumahtangga dan beranak pinak, yang menangis dalam diri kami adalah ‘si anak kecil’ yang masih berada di dalam diri, meniti usia dewasa menuju senja.
Moga emak damai di sana.
Previous Implikasi Perubahan Paradigma Pendidikan Kepada Pembelajaran
Next Aidiladha Tiada Lagi Bersama Bonda
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
21/08/2018 at 4:51 AM
Selamat hari raya AidilAdha utk Ustaz sekeluarga di sana. Betul kata Ustaz, dalam diri yg dewasa ini, masih ada anak kecil yg tidak sanggup utk dilepaskan bebas.
NOORLIZA SABARINA BINTI ALI
08/09/2018 at 12:10 PM
Kita masih anak kecil, perlukan perhatian dan kasih sayang seorang Emak.
Leave a Reply Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved